Polisie volg leidraad op ná 11 moorde in UmlaziBheki Cele. Foto: Jairus Mmutle/GCIS Die Suid-Afrikaanse Polisiediens (SAPD) is gevra om sy ondersoek te verskerp na die onlangse moord op 11 mense tydens twee afsonderlike skietvoorvalle in Umlazi in KwaZulu-Natal. Ses mense is Sondag in dié informele nedersetting doodgeskiet. Nóg vyf mense is twee dae later in Umlazi doodgeskiet toe drie verdagtes op ’n huis losgebrand het. Drie mense is tydens dié voorval ernstig gewond. ’n 14-jarige seun is onder die oorledenes. Bheki Cele, minister van polisie, het Donderdag gesê geen inhegtenisnemings is tot dusver gemaak in enige van die twee skietvoorvalle nie. Volgens die minister volg die polisie wel ’n sterk leidraad in die een voorval op, wat moontlik meer lig op die motief sal kan werp. Die leidraad sal ook moontlik kan bepaal of die skietery met mekaar verband hou al dan nie. Cele het gesê baie van die slagoffers was bloot “op die verkeerde tyd op die verkeerde plek” hoewel ander met misdadigheid in die omgewing verbind kan word. ’n Profiel is van een van die oorledenes gedoen en dit toon dat hy ’n veroordeelde misdadiger was wat ’n opgeskorte vonnis van 12 jaar opgelê is vir gewapende roof en die besit van ’n onwettige vuurwapen. “Die polisie moet egter die moordenaars van hierdie 11 mense vind, ongeag wie hulle was en wat hulle gedoen het,” het die minister gesê. Cele het voorts gesê hy is beïndruk met die polisie se ondersoek na die 36 moorde wat in Julie tydens die grootskaalse oproer en plundering in Phoenix gepleeg is. Altesame 56 verdagtes is reeds in dié verband in hegtenis geneem.